इला को सर्कल बेड पर सोना था, लेकिन सुबीर ने उसकी इच्छा तब पूरी की जब बहुत देर हो गई
इला के साथ यह लव एट फर्स्ट साइट वाला मामला था। वह अक्सर उस बेड पर किताबें पढ़ती, गाने सुनती खुद की कल्पना करती।
नया नया टीवी घर पर लगा था। पूरा मोहल्ला जमा था शुक्रवार की फिल्म देखने। एंटीना ठीक से सेट कर दिया गया था। शटर वाला टीवी बस एक बड़े घर में था, जहां कोई आता-जाता नहीं था। कर्नल साहब कड़क मिजाज के थे, लेकिन अब इला के घर भी आ चुका था। सब फिल्म में खोए थे और इला उस गोल से बेड की खूबसूरती में, जिसके आसपास रेशमी पर्दे और जिस पर साटिन की बेड-शीट थी।
"मम्मी, यह वाला गोल बेड हम क्यों नहीं ले आते, कितना शानदार है।"
"हां जरूर। और रखेंगे कहां, तेरे सिर पर? घर में जगह है कहीं। ऊपर से जबरन के चोंचले और खर्च।” मां ने उसे हल्की सी चपत लगाई।
पर इला के साथ यह लव एट फर्स्ट साइट वाला मामला था। वह अक्सर उस बेड पर किताबें पढ़ती, गाने सुनती खुद की कल्पना करती।
जब भी किसी फिल्म या सीरियल में गोल बेड नजर आता, उसके भाई-बहन उसे आवाज लगाकर बुला लेते, उसकी दीवानगी पर सब हंसते थे।
"भई, हमारे घर में तो जगह है नहीं, तुझे दहेज में दे देंगे यह बिस्तर।" मां भी उसको छेड़ती रहतीं।
कॉलेज में उसकी मुलाकात सुबीर से हुई। धीर-गंभीर, आदर्शवादी, परोपकारी। जो देश-समाज के लिए कुछ करना चाहता था। और जैसा कि होता है, बड़ा दिल-जेब खाली, यहां भी वही मामला था।
शादी की पहली ही रात स्टोर रूम नुमा कमरे में, हर तरह की सजावट से खाली बेड देखकर उसके अंदर कुछ टूट सा गया।
"सॉरी मेरी जान। ये हमारा स्टोर रूम है। हॉल में मेहमान सोए हैं, किचन में भी। थोड़ा एडजस्ट कर लो दो-तीन दिन। सब रस्में निपटते ही हम फिर से सिटी रवाना होंगे अपने घर में। " सुबीर ने उसका हाथ अपने हाथों में लेते हुए कहा।
अपने घर के नाम पर किराए का दो कमरों का दड़बा ही था, फोर्थ फ्लोर पर। उसके मम्मी-पापा ने चेक दिया था उन्हें, जरूरत के मुताबिक गृहस्थी का सामान लेने के लिए। सुबीर ने मना कर दिया, पर इला ने रख लिया।
"कौन सा बेड लेने का बोल रहे थे तुम्हारे घरवाले, चलो ले आएं तुम्हारी पसंद का।" सुबीर की बात सुनते ही वह चहक उठी।
खुशी खुशी शो रूम पहुंचकर उन्हें पता चला कि सर्कल बेड, बाकी बेड्स से चार गुना महंगा है। सुबीर के चेहरे पर एक साया सा आकर गुजरा। फिर भी उसने कहा, "कोई बात नहीं, यही चाहिए तो ले लो।"
"अरे नहीं नहीं। वह तो बस बचपन का मजाक था। इतना खर्च क्यों करना है। अभी बहुत कुछ लेना बाकी है।"
इस तरह बेडबॉक्स लेकर वे वापिस आ गए।
"एक दिन बड़ा घर होगा, तब लेंगे। तब तक एडजस्ट कर लेंगे।" उसने मन में सोचा।
घर तो बड़ा नहीं हुआ, परिवार जरूर बड़ा हो गया। जुड़वां तनिष्क और तान्या ने उसकी फैमिली कम्प्लीट कर दी।
मायके आने पर भाई की शादी की तैयारियों में उसने देखा, भाई ने अपने रूम में सर्कल बेड लगवाया है। मां उसे देखकर आंखें चुरा गईं।
"बहू की डिमांड थी। बुढ़ापा शांति से काटना है तो बहू से बनाकर रखना मजबूरी है।"
वह देर तक वहां बैठी बेडशीट पर हाथ फिराती सोच में गुम रही। फिर शर्मिंदा होकर उठ खड़ी हुई और घर आ गई। न जाने क्यों आंखें भर भर आ रही थीं।
"क्या बात है, आज उदास लग रही हो।" सुबीर ने उसका माथा सहलाते हुए पूछा।
"आज सोनू वही सर्कल बेड लाया जो…”
"उफ्फ! क्या पागलपन है। मुझसे ज्यादा तो तुमको उस बेड से प्यार है। बकवास होते हैं सब स्प्रिंग मैट्रेस। रीढ़ का पॉश्चर खराब होता है। जमीन पर सोने से सही कुछ भी नहीं है।
फालतू की जगह घेरने का क्या शौक है, समझ नहीं आता। उसी में प्राण अटके हैं तुम्हारे" उसे झिड़ककर सुबीर मुंह फेरकर सो गया।
उनका बेड अब दोनों बच्चों के कमरे में लग चुका था। जगह की कमी के कारण अब वे जमीन पर गद्दा डालकर ही सोते थे।
टीवी में कहीं गोल बेड दिख जाने पर बच्चे एक्साइटमेंट में उसे आवाज लगाते तो वह झुंझला जाती। बच्चे कुछ टाइम शांत रहते, फिर वही। धीरे-धीरे वे बड़े हुए और समझदार भी। अब कहीं जिक्र नहीं छिड़ता था।
फिर एक दिन बच्चे कॉलेज की पढ़ाई के लिए बड़े शहर चले गए। उसका घोंसला खाली हो गया। बच्चों का सामान जमाते इला की आंखों से बरसात जारी थी।
"लो अब बेड फिर तुम्हारा हुआ, बल्कि अब इसे डिस्पोज करके हम तुम्हारा वाला सर्कल बेड लाएंगे।" उसका मूड हल्का करने के लिए सुबीर ने उसे गले लगाते हुए कहा।
"पापा, किताबों और दूसरे सामान के लिए बीस हजार और चाहिए।" तभी बेटे का फोन आ गया।
"पापा दस हजार मुझे भी। और स्कूटी कब दिलाएंगे आप? मैं पब्लिक ट्रांसपोर्ट में धक्के नहीं खा सकती।" बेटी भी फोन पर शिकायतों का ढेर लगाए थी। और सुबीर ने चुपचाप अपनी सेविंग ट्रांसफर कर दी।
जॉब लगने के बाद तनिष्क मुम्बई में सेटल हो चुका था और तान्या दिल्ली में। दोनों बच्चे अपनी जिंदगी में खुश थे और समाज सेवा भी कर रहे थे। प्यार, मेहनत और ईमानदारी से सींची अपनी फुलवारी को फलते देखकर सुबीर और इला भी खुश थे।
आज इला ने बच्चों के व्हाट्सएप स्टेटस देखे तो चौंक गई। दोनों ने अपने लिए सर्कल बेड लिए थे, इला यह देखकर खुश थी, उसका सपना उसके बच्चे जी रहे थे।
वह सुबीर को दिखाने भागी, पर बरसों पहले उसकी कही बात याद आ गई तो वहीं रुक गई।
"हैप्पी बर्थडे मम्मी।" तान्या और तनिष्क ने अचानक आकर उसे प्यारा सा सरप्राइज दिया। जब आंखों से हाथ हटाया, तो उसके सामने आलीशान सर्कल बेड था।
उसे समझ ही नहीं आ रहा था, क्या कहे।
"ये पापा का गिफ्ट है। हमसे चूज करने के लिए कहा था। हमने कस्टमाइज बनवाया है बिल्कुल आपकी पसंद का।" बच्चे खुश थे और सुबीर शरमा रहा था।
"जन्मदिन मुबारक मेरी जान। सॉरी, पच्चीस साल लग गए तुम्हारा पसंदीदा तोहफा लाने में।"
"शश्श… दे दिया न, यह काफी नहीं क्या।" इला ने रेशमी बेडशीट पर हाथ फिराते सुख से आंखें मूंद लीं।
अगले दिन बच्चों की रवानगी थी।
"मम्मी बेसन के लड्डू ज्यादा रखना, सबको बहुत पसंद हैं आपके हाथ के।"
"मम्मी मुझे अचार भी ले जाना है।"
"अरे भाई नाश्ता कहां है।"
जब सब इकट्ठा हुए, देखा, इला किचन में नहीं है। तान्या ने रूम में जाकर देखा, इला सो रही है, चेहरे पर मुस्कुराहट और मासूमियत का अनोखा मेल था।
"मम्मी, मम्मी उठिए न प्लीज…”
तान्या और तनिष्क उसे झिंझोड़ रहे थे और सुबीर की आंखें बरस रही थीं।
"सोने दो बेटे मम्मी को कुछ देर और सुकून से। सच में इसी में प्राण अटके थे उसके…”
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें